टोनी हेवर्ड को समिति के सदस्यों की तीखी निंदा का सामना करना पड़ा है.उनसे जहाँ नाराज़गी भरे सवाल किए गए वहीं आरोप लगे की बीपी ने सुरक्षा की लापरवाही के साथ उपेक्षा की.बीपी के प्रमुख हेवर्ड ने जहाँ तेल रिसाव के लिए खेद जताया लेकिन इस पूरे मामले की जाँच के पहले सांसदों के सवाल का जवाब देने से परहेज़ किया.बीबीसी के वॉशिंगटन संवाददाता का कहना है कि बीपी के लिए यह जनसंपर्क का अच्छा अवसर हो सकता था लेकिन यह मुसीबत साबित हुआ.संसदीय समिति ने टोनी हेवर्ड से कहा कि उनकी कंपनी ने तेल के कुँए में सुरक्षा की बजाय पैसा कमाने को तरजीह दी.हालांकि टोनी हेवर्ड ने माना कि उन्हें तेल कुँए में हुए हादसे का बहुत अफ़सोस है लेकिन उन्होंने यह मानने से इनकार कर दिया कि उनकी कंपनी लापरवाह थी.संसदीय समिति के सदस्यों ने उनके सामने नाराज़गी भरे और कठिन सवाल रखे लेकिन वे ज़्यादातर सवालों के जवाब यह कहकर टाल गए कि तेल के कुँए में हुए विस्फोट की जाँच अभी पूरी नहीं हुई है.आक्रामक दिख रहे समिति के सदस्य अपनी ख़ुद की जाँच से इस नतीजे पर पहुँच चुके थे कि यह घटना बीपी की लापरवाही की वजह से हुई लेकिन टोनी हेवर्ड ने उनसे सहमत होने से इनकार कर दिया.बीपी के प्रमुख से पूछताछ के बाद समिति के ज़्यादातर सदस्य नाराज़ से दिखे.जिस तरह से टोनी हेवर्ड ने सवालों के जवाब देने से इनकार किया और उनका बर्ताव जितना उदासीन था उनकी वजह से समिति के एक सदस्य, इलियट एंजेल को तो बाद में टिप्पणी करनी पड़ी कि वे अपमानित महसूस कर रहे हैं.बीबीसी के वॉशिंगटन संवाददाता पॉल एडम्स के अनुसार साढ़े सात घंटे की सुनवाई के बाद दो महीने पहले हुए इस हादसे के बारे में कोई ख़ास अतिरिक्त जानकारी नहीं थी कि आख़िर वहाँ हुआ क्या था.उनका कहना है कि संसदीय समिति के सदस्यों से मुलाक़ात बीपी के लिए जनसंपर्क का एक अच्छा अवसर हो सकता था लेकिन यह एक मुसीबत साबित हुआ.